Kegyelem nektek és békesség Istentől a mi Atyánktól és az Úr Jézus Krisztustól! Ámen

Róm 8, 5-11  
*Mert akik test szerint élnek, a test dolgaira törekszenek, akik pedig Lélek szerint, a Lélek dolgaira. 6A test törekvése halál, a Lélek törekvése pedig élet és békesség, 7minthogy a test törekvése ellenségeskedés Istennel, mert Isten törvényének nem engedelmeskedik, és nem is tud engedelmeskedni. 8Akik pedig test szerint élnek, nem lehetnek kedvesek Isten előtt.  
9Ti azonban nem test szerint éltek, hanem Lélek szerint, ha Isten Lelke lakik bennetek. De akiben nincs Krisztus Lelke, az nem az övé. 10Ha pedig Krisztus bennetek van, bár a test halott a bűn miatt, a Lélek élet az igazság miatt. 11Ha pedig annak Lelke lakik bennetek, aki feltámasztotta Jézust a halottak közül, akkor az, aki feltámasztotta Krisztus Jézust a halottak közül, életre kelti halandó testeteket is a bennetek lakó Lelke által.*

Lelkesített Gyülekezet!

Tudjuk jól, hogy mennyi plusz erőt adhat, ha gondolnak ránk, ha imádkoznak értünk, ha lelkesítenek bennünket egy-egy félelmetes, vagy bizonytalan helyzetben. Nem csak a sportolók élik ezt meg a lelátókról buzdító tömeg kiáltásaiból, hanem az élet sok-sok apró pontján mi is egymás lelkesítőivé és egymás által lelkesítetté válunk.   
Én is megtapasztaltam ezt a héten, amikor egy régi ismerőssel beszélgetve elhangzott felém csak egyszerűen ez a mondat: „Gondolunk rád és imádkozunk érted.”.

Valóban megélhetjük napról napra, hogy a Lélek által hordozzuk egymást és, hogy a Lélek munkáját kérik értünk mások. Mikor ebbe, ennek a biztonságába úgy igazán bele tudunk helyezkedni, akkor megélhetjük, hogy nem csak az internet az a „közösségi háló”, ami összeköt, hanem a Lélek valóban ott van, jelen van, ott rezeg, munkálkodik közöttünk, értünk és általunk. Így van, így lehet, mert Krisztusért, az Atya akarata szerint az Ő eleven, Lélekkel megáldott közössége lehetünk. Lehetünk! És sajnos ez a szó magában hordozza az akaratunk bizonytalanságát, azaz a testi mindennapok tragédiáját. A Lélek ajándékát nyitotta meg előttünk Krisztus: az Úr által élő, szolgálatkész, hitvalló szeretetet, a kegyelem és irgalom indulatát, de valamiért nem akarunk igazán erre vágyakozni. Ravaszkodás, manipuláció, önteltség és önzőség nélküli életre. Isten valósítsa meg a békét, Ő formáljon mindenkit hívővé, Ő legyen a nagybetűs Szeretet, de mi valahogy megelégszünk azzal, hogy a partvonal mellöl figyelünk, néha tapsolunk kicsit, de igazán nem akarunk bevonódni, nem akarunk igazán munkatársak lenni. Sokszor valóban úgy tűnik, hogy nem krisztusiak akarunk lenni, csak tudjuk, hogy jól jön az, hogyha van valaki, akihez lehet kiáltani, hogy időnként tolja meg a szekerünket, mikor mi épp kátyúban ragadnánk. A Szentlélek, az Isten Lelkének ereje, azonban nem egy energialöket, amit néha jó kiengedni a palackból, ha a szükség úgy hozza, aztán szépen visszazárjuk, hogy azért ne csináljon túl nagy felfordulást az életünkben! Mi is olyanok vagyunk, mint az oltár előtti igében a leprások. Ha épp észrevesszük egyáltalán Jézust, - aki ott áll előttünk -, akkor kiáltunk Hozzá segítségért, gyógyulásért, de eljutunk a hálaadó, a dicsőítő életig, amikor folyamatosan az Úrral akarunk közösségben élni?  
Kapjuk a megerősítést, a vigasztalást, a buzdítást, a hívő életre keltést a Lélek által, de a Lélek nem lesz a miénk, nem fogjuk birtokolni. Nem áll a mi szolgálatunkba, mint egy engedelmes napszámos! Nem lehet füttyenteni, ha kell és elküldeni, ha épp kényelmetlen az igazság, amivel átvilágítja az életünket. Vagy vele, vagy nélküle. Ahogy az igénkben olvashattuk: „*Mert akik test szerint élnek, a test dolgaira törekszenek, akik pedig Lélek szerint, a Lélek dolgaira.”*.   
Lélekkel, vagy lelketlenül. Krisztus által élve, vagy Őt megtagadva halva. Istenről vallást téve tettekkel és szavakkal ma és az örök életben, vagy a testi vágyak mentén sodródva a halálig. Ahogyan Pál is írja mai alapigénkben: ebben nincs szürkezóna, nincs egyensúlyozó átmenet. Vagy Élet és Igazság, vagy a Halál van. „*Ha pedig Krisztus bennetek van, bár a test halott a bűn miatt, a Lélek élet az igazság miatt.”*De, ha tudjuk és valljuk ezt, akkor miért kötnek le minket mégis annyira a test dolgai? Miért van az, hogy nagy szónak számít, ha a heti 168 órából csak 1-et, valóban minden mást félretéve az Istennek szánunk?Ahhoz képest, hogy Krisztust vallod a legfontosabb, az elsőnek az életedben, ahhoz mérve a tized, a heti 17 óra is nevetségesen kevés lenne… de hol vagyunk mi ettől a 17 órától is? Minimum 90% a világnak és nemhogy 10, de valójában 1 se Istennek? Akit elvileg Uradnak, az életedben a legmeghatározóbbnak vallasz? Hát, hogy van ez? És nem, nem csak az időnkre igaz ez! Vizsgáljuk meg a szavainkat, a törekvéseinket! Tényleg Isten az első?  
De miért van ez? Miért ragaszkodunk ennyire a testihez, a világhoz?

Azért, mert nem Istent kereső, szüntelen Őt kutató, Rá vágyó életet élünk. Beérjük kevesebbel. A Teremtő helyett a teremtett világgal. Pedig látjuk, érezzük, tudjuk, hogy milyen az, amikor a teljes helyett valami töredékbe próbálunk kapaszkodni. Nem csak kevés, nem csak hamis, hanem fájdalmas is. Valóban olyan, mintha az üvegpohár helyett egy üvegszilánkot szorítanánk és bizonygatnánk, hogy de igenis, ezzel is tudom csillapítani szomjam. De ez nem csak, hogy nem igaz, hanem ahogy szorítjuk a szilánkot, csak egyre mélyebb fájdalmat fog jelenteni és közben egyre nehezebb lesz elereszteni is.

Ha a testiekhez ragaszkodunk, ha így szorítjuk a világ üvegszilánkjait, akkor igen, érezhetjük, hogy birtokoljuk őket, hogy a húsunkba mélyedve, a gondolataink, az akaratunk legmélyebb pontjáig is magunkénak érezzük azokat, de közben már rég tudni, érezni fogjuk, hogy ez nem jó nekünk, hogy ez hiába tűnik akár hatalomnak, akár pillanatnyi örömnek, de valójában csak folyamatos fájdalmat és kínlódást jelent. „*6A test törekvése halál, a Lélek törekvése pedig élet és békesség” –* nem az élet a rossz, nem attól kell szabadulni, ne értsük félre! Az Isten nélküli, a lélektelen élet az, ami csak töredék, amiben sosem fogja senki sem megtalálni a békességet. Hiába a nagy fejlődés, a tudásunk exponenciális növekedése, vagy az egymást túllicitáló eszmék csillogása, vagy, hogy milyen kortalan arcokat operáltatunk magunkat a meghosszabbított élethosszunkhoz. Ezek nem lesznek önzetlen szeretetté, nem lesznek békességgé, nem fogunk fel és megszabadulni általuk a gonoszság fogságából. Ezektől ugyanúgy a test, a halál rabságaiban és fájdalmaiban maradunk.   
Egyedül Krisztusba, a Megváltóba vetett hit az, ami kiszabadíthat ezeknek a rabságából. Abból, hogy elhiggyem, hogy ezek a testi értékek, igazi gazdagságot jelentenek az életemben. De, hogyan szabadulhatok meg ezektől a húsomba, szívembe furódott szilánkoktól? Hogyan gyógyulhatnak be a világ keltette békétlenség, a hiányérzet sebei?  
A Lélek által. A Szentlélek átformálhatja, meggyógyíthatja az életedet, a hitedet. Csak kérned kell, és elfogadnod, úgy, ahogyan neked épp szükséged van rá. Hagynod, hogy általa legyen teljessé az életed és ne a világ, ne a te akaratod és terveid szerint.   
A Szentlélek jelképe a galamb és a tűz. Galamb, mint Isten békességének, az Ő akaratának a megjelenítője, azonban tűz is, ami megtisztít és ezzel pusztít, valamint új életet ad, gondoljunk csak a melegségre, vagy a fényre. Gondolunk-e erre, hogy Isten akarattal van így, vagy épp úgy jelen az életünkben? Az Ő békességét akarja adni mindannyiunk életébe, hogy annak az örömében és teljességében élhessünk, de ahhoz, hogy ez a béke, ez a teljesség valóban jelen lehessen az életünkben először ki kell pusztítania belőlünk azokat a szilánkokat, amiknek a fájdalma nem hagyja, hogy Rá figyeljünk.   
A te mennyei Atyád az Ő akaratát nem rád kényszeríti a Lélek által, nem meg akar kötözni, hanem éppen, hogy meg akar szabadítani mindentől, ami gátol, ami megsebez, ami elválaszt az igazi békességtől és szeretettől, Tőle.  
Ma Pál apostol szavain keresztül téged is arra hív, hogy ne csak lelkesedj időről-időre, hanem valóban élj, mint Szentlélekkel megáldott ember, az örök életre! Ámen